Minas Geraes

Minas Geraes tai Minas Gerais oli Brasilian laivaston Minas Geraes -luokan taistelulaiva (), joka oli nimetty Brasilian osavaltion Minas Geraisin mukaan.

 Valmistus 

J. R. Perrettin suunnittelema alus tilattiin Armstrong Whitworthilta Elswickistä, missä köli laskettiin 17. huhtikuuta 1907 telakkanumerolla 791. Alus laskettiin vesille 10. syyskuuta 1908 kumminaan Regis de Oliveira  ja valmistui 24. syyskuuta 1910. Alus luovutettiin 5. tammikuuta 1910 tilaajalle.Brook 1999 s. 134

 Varhaiset vaiheet 
pienoiskuva|upright|Minas Geraeksen ylempiä rakenteita ja keulatykkejä
Alus luovutettiin Brasilian hallitusta edustaneelle valtuuskunnalle. Britannian kuninkaallinen laivasto testasi Minas Geraeksen aseistuksen Armstrong Whitworth -yhtiön pyynnöstä ja Brasilian hallituksen suostumuksella. Osa aluksen tykkitorneista oli sijoitettu niin, että ne olivat päällekkäin. Tämä herätti muutamissa maissa sen verran kiinnostusta, että ne lähettivät edustajiaan tarkkailemaan aseiden testausta. Eritoten kahteen kysymykseen kaivattiin vastausta: siihen, millainen vaikutus ylempien tykkien laukaisemisella olisi alempia tykkejä hoitavaan miehistöön ja haittaisiko alempien tykkien laukaisusta syntyvä savu tähtäämistä ylemmillä tykeillä. Testit antoivat tyydyttävät vastaukset kumpaankin kysymykseen. 

pienoiskuva|Minas Geraeksen aseistuksen testausta; kuva otettiin, kun tykeillä harjoiteltiin koko laidallisen ampumista. Scientific American -lehden mukaan tämä oli "mahtavin laidallinen, joka oli koskaan taistelulaivasta ammuttu".
Tammikuussa 1910, kaksi kuukautta käyttöönottonsa jälkeen alusta esiteltiin Scientific American -lehdessä, jossa sen sanottiin olevan "viimeinen sana suurten taistelulaivojen suunnittelussa ja... toistaiseksi raskaimmin aseistettu taistelulaiva". Neitsytmatkallaan alus seilasi Britteinsaarilta Norfolkiin, Virginiaan, missä se kohtasi Yhdysvaltain laivaston panssariristeilijän USS North Carolinan. Alus kuljetti Brasilian Washingtonin suurlähettilään Joawuim Nabucon (k. 17. tammikuuta) ruumista, ja Minas Geraes saattoi sen Rio de Janeiroon.

pienoiskuva|vasen|João Cândido Felisberto toimittajien, upseerien ja merimiesten kanssa Minas Geraeksen kannella 26. marraskuuta 1910, Revolta da Chibatan viimeisenä päivänä
Pian aluksen Brasiliaan saapumisen jälkeen maan vauraus alkoi ehtyä. Taloudelliset vastoinkäymiset, Brasilian sotavoimien rasismi ja sotalaivojen kova kuri johtivat marraskuussa niin kutsuttuun ruoskakapinaan, joka sai alkunsa Minas Geraekselta ja levisi sieltä taistelulaiva São Pauloon, ikääntyneeseen rannikkopanssarilaiva Deodoroon, sekä vastikään käyttöönotettuun risteilijään Bahiaan. Myös "Mustana amiraalina" tunnetun João Cândido Felisberton johtamat kapinalliset uhkailivat pommittavansa Brasilian pääkaupunkia Rio de Janeiroa, mikäli heidän vaatimuksiinsa ei suostuttaisi. Brasilian kansankongressin oli annettava periksi kapinallisille, sillä tilannetta oli mahdotonta ratkaista sotilaallisesti (ainoat lähellä olleet kongressille uskolliset joukot koostuivat pienistä torpedoveneistä ja maajoukoista).

Vuonna 1913 Minas Geraes kuljetti Brasilian ulkoministerin Lauro Müllerin Yhdysvaltoihin vastavierailuna Yhdysvaltain ulkoministerin Elihu Rootin seitsemän vuotta aiemmin tapahtuneelle vierailulle.

 Ensimmäinen maailmansota 
pienoiskuva|vasen|Minas Geraes hiilestämässä tuntemattomana päivämääränä
Vaikkei ensimmäistä maailmansotaa käytykään Brasilian maaperällä, oli sillä murskaava vaikutus maan talouteen kahvin ja kumin hintojen romahtaessa. Brasilia julisti 4. elokuuta 1914 virallisesti olevansa puolueeton, mistä se luopui Yhdysvaltojen ja Saksan välisessä sodankäynnissä 1. kesäkuuta 1917 ilman sodanjulitusta keskusvalloille. Samalla Brasilian satamissa olleet 45 saksalaista kauppalaivaa vallattiin. Näistä suurin osa oli käyttökelvottomia sabotaasin ja heitteillejätön vuoksi. Brasilia kumosi 28. kesäkuuta puolueettomuutensa kaikkien keskus- ja ympärysvaltojen suhteen, muttei vieläkään julistanut sotaa. Tämän seurauksena brasilialaiset kauppalaivat saattoivat matkata ympärysvaltojen saattueissa.

Brasilian laivaston aluksia lähetettiin partioimaan eteläistä Atlanttia, vaikkei Brasilian aluksilla ollut sukellusveneiden torjumiseen vaadittavia ominaisuuksia. Espanjassa upotettiin 18. lokakuuta brasilialainen kauppalaiva, ja kahdeksan päivää myöhemmin Brasilia julisti sodan keskusvalloille. 

 Sotien välinen aika 
pienoiskuva|Minas Geraeksen pääkansi perästä katsottuna vuonna 1921
Minas Geraes lähti 15. heinäkuuta 1920 New Yorkiin modernisoitavaksi. Alukselle tehtiin 22. elokuuta 1920–4. lokakuuta 1921 suuria uudistuksia etenkin aseistukseen. Heinäkuussa 1922 Minas Geraes liittyi São Paulon avuksi kukistamaan ensimmäistä Revolução Tenentista -kapinaa, jossa vastassa oli Rio de Janeiron varuskunta, joka oli alkanut pommittaa kaupunkia. São Paulo tulitti varuskuntaa, jossa olleet kapinalliset antautuivat nopeasti. Minas Geraes ei ampunut laukaustakaan.

Vuonna 1924 Minas Geraes oli mukana toisessa kansannousussa, mutta pysyi hallituksen puolella. Yliluutnantti Hercolino Cascardo, seitsemän luutnanttia ja muita henkilöitä ohjasivat São Paulon Rio de Janeiron satamaan 4. marraskuuta 1924. Heidän tavoitteenaan oli pakottaa hallitus vapauttamaan vankilalaiva Cuibaballa olleet vangit, jotka olivat osallistuneet vuoden 1922 kapinoihin. Heidän vaatimuksiinsa ei suostuttu. São Paulon miehistö yritti saada Minas Geraeksen mukaan kapinaan tuloksetta . Kapinaan liittyi vain yksi vanha torpedovene. Kapinalliset olivat vihaisia Minas Geraeksen miehistön haluttomuudesta liittyä heihin, joten he ampuivat Minas Geraesta, jonka kokki haavoittui. Sitten kapinalliset seilasivat pois satamasta vaihtaen laukauksia rannikkopatterien kanssa ja asettivat kurssinsa Montevideoon, Uruguayhyn. Kondensaattorien hajottua matkalla São Paulo saapui Montevideoon 10. marraskuuta. Kapinalliset nousivat maihin saatuaan turvapaikan. Alukselle jääneet nostivat jälleen Brasilian lipun salkoon. 

Vuoden 1931 kesäkuun ja vuoden 1935 välisenä aikana Minas Geraes modernisoitiin Rio de Janeiron laivastotukikohdassa. Sen vanha hiili- ja öljyjärjestelmä korvattiin pelkkää öljyä polttoaineenaan käyttävällä, ja kaikki 18 alkuperäistä Babcock- ja Wilcox-kattilaa poistettiin ja korvattiin kuudella uudella Thornycroft-kattilalla. Entinen 1. kattilahuone ja kaksitoista hiilivarastoa muunnettiin säiliöiksi öljyn varastoimista varten, ylemmät hiilivarastot poistettiin kokonaan. Lisäksi Minas Geraeksen dynamot korvattiin uusilla turbogeneraattoreilla.

 Toinen maailmansota ja myöhemmät vaiheet 
pienoiskuva|Minas Geraes Salvadorissa vuonna 1942 modernisoinnin jälkeen
Brasilia pysyi puolueettomana toisen maailmansodan alkuvuodet. Saksan hyökkäykset Brasilian kauppalaivoja vastaan pakottivat kuitenkin valtion liittoutuneiden puolelle. Brasilia julisti sodan 21. elokuuta 1942 ja osallistui sotatoimiin 31. elokuuta alkaen.Rivas 2017 s. 9-12. Vaikka Minas Geraes modernisoitiin 1939-1943, se oli silti liian vanha ja huonokuntoinen ollakseen aktiivisesti sodassa mukana. Sen sijaan se ankkuroitiin Salvadorin edustalle ja sitä käytettiin kelluvana tykistönä sodan ajan.

Minas Geraes oli ankkuroituna suurimman osan loppuajastaan. Vaikka se poistettiinkin palveluksesta 16. toukokuuta 1952, alus oli Brasilian laivaston komentajan esikuntana 17. joulukuuta saakka. Minas Geraes poistettiin alusrekisteristä 31. joulukuuta ja myytiin romutettavaksi SA Cantiere Navale de Santa Marialle Italiaan. Laiva otettiin hinaukseen 1. maaliskuuta 1954 ja saapui Genovaan 22. huhtikuuta. Yli neljäkymmentä vuotta palveluksessa ollut alus romutettiin vielä samana vuonna.

 Lähteet 

 Andrews, George Reid (2004). Afro-Latin America, 1800–2000. Oxford and New York: Oxford University Press. . .

 Miller, David (2001). Illustrated Directory of Warships of the World: From 1860 to the Present. Osceola: MBI Publishing Company. . .
 Scheina, Robert L. (2003). Latin America's Wars. Washington D.C.: Brassey's. . .
 Sondhaus, Lawrence (2001). Naval Warfare, 1815–1914. London and New York: Routledge. . .
 Smallman, Shawn C. (2002). Fear & Memory in the Brazilian Army and Society, 1889–1954. Chapel Hill: University of North Carolina Press. . .
 Tupper, Admiral Sir Reginald G. O. (1929). Reminiscences. London: Jarrold & Sons. . 

 Viitteet 

Luokka:Minas Geraes -luokan taistelulaivat
Luokka:Armstrongin valmistamat alukset
Luokka:Brasilialaiset toisen maailmansodan taistelulaivat